[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.5.2009

COM(2009) 249 végleges

A BIZOTTSÁG KÖZLEMÉNYE A TANÁCSNAK

az ENSZ éghajlat-változási keretegyezményéhez fűzendő új jegyzőkönyvre és a Kiotói Jegyzőkönyv módosítására irányuló tárgyalásokról

A BIZOTTSÁG KÖZLEMÉNYE A TANÁCSNAK

az ENSZ éghajlat-változási keretegyezményéhez fűzendő új jegyzőkönyvre és a Kiotói Jegyzőkönyv módosítására irányuló tárgyalásokról

Az éghajlatváltozásra vonatkozó nemzetközi jogi keret jövőjéről folytatott tárgyalások az ENSZ éghajlat-változási keretegyezménye (a továbbiakban: keretegyezmény), illetve a Kiotói Jegyzőkönyv alapján két, egymással párhuzamosan működő munkacsoportban zajlanak: egyrészről a keretegyezmény alapján végrehajtandó hosszú távú együttműködéssel foglalkozó eseti munkacsoportban ( Ad Hoc Working Group on Long-term Cooperative Action under the Convention – AWG-LCA), másrészről pedig a Kiotói Jegyzőkönyv I. melléklete részes feleinek további kötelezettségvállalásaival foglalkozó eseti munkacsoportban ( Ad Hoc Working Group on Further Commitments for Annex I Parties under the Kyoto Protocol – AWG-KP).

A Bizottság és a tagállamok elkötelezettek amellett, hogy 2009 decemberében Koppenhágában globális és átfogó éghajlat-változási megállapodás szülessen. Egy ilyen megállapodás különböző jogi formákat ölthet. Elképzelhető a Kiotói Jegyzőkönyv nagyarányú módosítása, de az is, hogy a keretegyezmény új jegyzőkönyvvel egészül ki. A végső megoldásban különböző (jogilag kötelező és nem kötelező) eszközök egyaránt szerepet kaphatnak.

Ahhoz, hogy a felek Koppenhágában jogilag kötelező megállapodást fogadhassanak el, teljesíteni kell bizonyos eljárási követelményeket. Ha egy fél jegyzőkönyv vagy módosítás elfogadására kíván javaslatot tenni, akkor ezt a javaslatát legalább hat hónappal a koppenhágai ülésszak előtt elő kell terjesztenie („hat hónapos szabály”).

A keretegyezmény titkárságához április végéig nagyszámú indítvány érkezett. Ezek egyike, amelyet Japán egy új jegyzőkönyv elfogadása érdekében terjesztett elő, teljesíti a keretegyezmény szerinti „hat hónapos szabályt”. Ezért megvan a lehetősége annak, hogy a felek Koppenhágában új jegyzőkönyvet fűzzenek a keretegyezményhez. A Kiotói Jegyzőkönyv alapján más fél a mai napig nem terjesztett elő alakszerű javaslatot. Annak érdekében, hogy megmaradjon a lehetőség a Kiotói Jegyzőkönyv nagyarányú módosítására, a Bizottság azt indítványozza, hogy amennyiben másik fél nem nyújt be megfelelő javaslatokat, az AWG-KP soron következő nyolcadik ülésszakán (2009. június 1–12-én):

1. a Közösség és a tagállamok – a Kiotói Jegyzőkönyv 20. cikkének megfelelően, a részes felek tizenötödik, Koppenhágában tartandó konferenciáján való elfogadás céljából – terjesszenek elő javaslatot a Kiotói Jegyzőkönyv nagyarányú módosítására;

2. a javasolt módosítás tartalmi szempontból az AWG-KP elnöke által legutóbb tárgyalásra előterjesztett szövegtervezeteken és/vagy a Közösség és a tagállamok által a keretegyezmény titkárságának megküldött legutóbbi előterjesztéseken alapulhasson;

3. a Közösség és a tagállamok jelentsék be, hogy ezt a javaslatot az új jegyzőkönyv elfogadására és a módosításra vonatkozó eljárási követelmények teljesítése érdekében teszik abból a célból, hogy a részes felek tizenötödik konferenciáján megállapodás jöhessen létre, és a javaslat tartalma nem feltétlenül egyezik meg a Közösség és a tagállamok által a tárgyalásokon képviselendő állásponttal.

Annak érdekében, hogy a részes felek tizenötödik konferenciáján elfogadandó jogi aktusok megfeleljenek a Tanács által 2009. március 3-án elfogadott és a konferenciáig még elfogadandó további következtetésekben meghatározott célkitűzéseknek, kívánatos, hogy a konferencián és az azt előkészítő üléseken a Közösség és a tagállamok szorosan együttműködjenek egymással.